Echipa României s-a clasat pe locul al patrulea, duminică, la Campionatele Europene feminine de gimnastică artistică pentru senioare de la Rimini (Italia).
România (Sabrina Maneca Voinea, Ana Maria Bărbosu, Lilia Cosman, Amalia Ghigoarţă) a acumulat 156,397, ceva mai puţin decât în calificări (158,798), pe care le-a încheiat tot pe locul al patrulea.
Podiumul a fost şi el identic ca în calificări, cu Italia pe primul loc, cu 164,162 puncte, urmată de Marea Britanie (162,162) şi de Franţa (158,796).
În finalele pe aparate la junioare, la bârnă, Anamaria Mihăescu s-a clasat pe locul al şaselea, cu 11,566 puncte, iar Alexia Blănaru a fost a opta, cu 10,566. La sărituri, Mihăescu a terminat pe locul opt, cu o medie de 12,566 puncte.
România a încheiat Europenele feminine de la Rimini cu două medalii, ambele de argint şi cucerite de Sabrina Maneca Voinea, la bârnă şi sol.